Замимаи 55

 Бо фармоиши

 Сардори Хадамоти назорати давлатӣ дар соҳаи меҳнат, муҳоҷират ва шуғли аҳолӣ

 аз «15» «10» соли 2020, №25

 тасдиқ карда шудааст.

# Дастурамали

мансабии сармуттахассиси Бахши Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар минтақаи Рашт

 **1.Муқаррароти умумӣ**

1. Номи мансаб-сармутахассиси Бахши Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар минтақаи Рашт.

2. Мансаби мазкур тибқи Феҳристи мансабҳои давлатии Ҷумҳурии Тоҷикистон ба мансаби категорияи панҷум мансуб аст.

3. Сармуттахассиси Бахши Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар минтақаи Рашт (минбаъд сармутахассиси Бахш) аз ҷониби Сардори Хадамоти назорати давлатӣ дар соҳаи меҳнат, муҳоҷират ва шуғли аҳолӣ (минбаъд Сардори Хадамот) мувофиқи талаботи қонунгузории Ҷумҳурии Тоҷикистон ба мансаб таъин ва аз мансаб озод карда мешавад.

 4. Ишғолкунандаи мансаби мазкур ба мудири Бахши Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар минтақаи Рашт (минбаъд мудири Бахш) тобеъ ва ҳисоботдиҳанда мебошад.

5. Дар давраи муваққатан ҳозир набудани сармутахассиси Бахш иҷрои уҳдадории мансабии ў ба зиммаи мутахассиси пешбари Бахш ва ҳангоми муваққатан ҳозир набудани мудири Бахш иҷрои уҳдадориҳои мансабии мудири Бахш ба сармутахассиси Бахш вогузор карда мешавад.

6.Сармутахассиси Бахш бо роҳбарон ва кормандони воҳидҳои сохтории дастгоҳи марказии Хадамоти назорати давлатӣ дар соҳаи меҳнат, муҳоҷират ва шуғли аҳолӣ (минбаъд-Хадамот) ва дигар мақомоти давлатии дахлдори шаҳру ноҳияҳои минтақаи Рашт дар доираи уҳдадориҳои мансабии худ тибқи тартиби муқарраргардида ҳамкорӣ менамояд.

**2 Талаботи тахассусии сармутахассиси Бахш**

7. Барои ишғолкунандаи мансаби сармутахассиси Бахш талаботҳои тахассусии зерин муқаррар карда мешавад:

**-** таҳсилоти олии касбӣ, ихтисоси ба мансаби ишғолшаванда мувофиқ, ки иҷрои самараноки вазифаҳои мансаби мазкури маъмурии хизмати давлатиро таъмин карда тавонад (ба таҳсилоти олии ҳуқуқшиносӣ, иқтисодӣ ва муҳандисӣ бартарӣ дода мешавад);

- 2 сол собиқаи хизмати давлатӣ ва ё 3 сол собиқаи умумии меҳнатӣ;

- малакаи хуби муошират бо аҳли ҷомеа, аз ҷумла маҳорати ба роҳ мондани ҳамкорӣ ҳангоми татбиқи манфиатҳои давлатӣ;

**-** донистани Конститутсияи Ҷумҳурии Тоҷикистон, дигар қонунҳо ва санадҳои меъёрии ҳуқуқии соҳавӣ, инчунин санадҳои ҳуқуқии байналмилалии эътирофнамудаи Ҷумҳурии Тоҷикистон, ки иҷрои ўҳдадориҳои мансабии сармутахассиси шўъбаро ба танзим медароранд;

**-** донистани таърих, фарҳанг, муқаддасоти миллӣ, забони давлатӣ ва як забони хориҷӣ;

**-** донистани самтҳои асосии сиёсати дохилӣ ва хориҷии Ҷумҳурии Тоҷикистон;

- на камтар аз 1 маротиба дар 3 сол баланд бардоштани тахассуси касбӣ;

**-** кор карда тавонистан бо компютер ва дигар технологияҳои иттилоотӣ.

**3. Уҳдадориҳои мансабии сармутахассиси Бахш**

8. Нақшаи кории худро таҳия ва барои тасдиқ ба мудири Бахш пешниҳод, ба нақшаҳои кории Бахш ва нақшаҳои кории Хадамот ба сардори Бахш таклиф пешниҳод менамояд.

9. Маводҳои воридгардидаро, ки аз ҷониби мудири Бахш барои барррасӣ пешниҳод мегардад, иҷрои онҳоро ташкил, иҷро ва назорат менамояд.

10. Интизоми иҷроияро таъмин менамояд.

11. Иҷрои санадҳои меъёрии ҳуқуқии ба фаъолияти Бахш дахлдоштаро ташкил, назорат ва таъмин менамояд.

12. Оид ба натиҷаҳои фаъолияти моҳона, семоҳа, нимсола, нуҳмоҳа ва солонаи бахш дар муҳлатҳои муқарраргардида дар мувофиқа бо мудири Бахш ҳисобот пешниҳод менамояд, дар дигар ҷаласаҳои машваратӣ ва чорабиниҳои ба фаъолияти бахш дахлдошта иштирок мекунад.

13. Сармутахассиси Бахш тибқи тартиботи муқарраргардида вазифаҳои зеринро амалӣ менамояд:

- мусоидат ба риояи қонунгузории меҳнат, муҳоҷират ва шуғли аҳолӣ;

- мусоидат ба таъмини имтиёз ва пардохтҳо барои кормандоне, ки дар шароити дорои таъсири омилҳои хатарнок ва зараровар кор мекунанд;

- мусоидат ба рушди шарикии иҷтимоӣ байни иштирокчиёни муносибатҳои меҳнатию иҷтимоӣ;

- мусоидат ба баланд бардоштани маърифати ҳуқуқии корфармо ва кормандон оид ба қонунгузории меҳнат, ҳифз ва шароити меҳнат, муҳоҷирати дохилӣ (ихтиёрӣ), экологӣ ва шуғли аҳолӣ;

- мусоидат ба шуғли аҳолӣ, ташкили бозори меҳнат, ҷойҳои кории нав ва нигоҳдории ҷойҳои кории амалкунанда;

- мусоидат ба танзими ҳуқуқӣ ва иҷрои созишномаҳо ва шартномаҳои коллективӣ;

- мусоидат ба самаранокии музокироти коллективӣ, фаъолияти комиссияҳои созиш, миёнаравӣ ва арбитражҳои меҳнатӣ;

- амалӣ кардани назорати давлатӣ ва санҷиши риояи санадҳои меъёрии ҳуқуқии Ҷумҳурии Тоҷикистон оид ба ҳифзи меҳнат ва бехатарии меҳнат;

- мусоидат ба ошкор, пешгирӣ ва бартарафсозии қарздории музди меҳнат (дар ташкилотҳои буҷетӣ) ва шуғли бақайдгирифтанашуда (ғайрирасмӣ), ба шумули меҳнати кўдакон, маъюбон ва занон;

- мусоидат ба идоракунии давлатии ҳифзи меҳнат дар самти ташкил ва сертификатсияи корҳо оид ба ҳифзи меҳнат дар ташкилотҳо, ташхиси давлатии шароити меҳнат дар ташкилотҳои амалкунанда ва навтаъсис;

- мусоидат ба тайёрии ҳатмии махсус ва касбу кор оид ба ҳифзи меҳнат;

- таъмини тадбирҳои мутобиқати иншооти истеҳсоли, таҷҳизот, равандҳои технологӣ ва маҳсулот ба талаботи ҳифзи меҳнат;

- мусоидат ба ошкор, тафтиш, пешгирӣ ва рафъи оқибатҳои ҳодисаҳои нохўш дар истеҳсолот;

- мусоидат ба пешгирӣ ва рафъи оқибатҳои маҳдудсозии ҳуқуқ ба меҳнат, табъиз дар муносибатҳои меҳнатӣ, меҳнати маҷбурӣ, аз ҷумла шаклҳои бадтарини меҳнати кўдакон;

- мусоидат ба танзими ҳуқуқии фаъолияти меҳнатии муҳоҷирони хориҷӣ дар субъектҳои хоҷагидор дар ҳудуди минтақаи Рашт;

- дигар вазифаҳое, ки ба рушди соҳаи меҳнат, муҳоҷират ва шуғли аҳолӣ мусоидат менамоянд.

 14. Сармутахассиси Бахш тибқи тартиботи муқарраргардида назорату санҷишҳои давлатиро дар самтҳои зерин анҷом медиҳад:

- риояи қонунгузории Ҷумҳурии Тоҷикистон, санадҳои меъёрии ҳуқуқӣ дар бораи меҳнат, ҳифз ва шароити меҳнат, муҳоҷират ва шуғли аҳолӣ;

- иҷрои ҳуқуқҳои меҳнатӣ ва риояи шароити бехатарии меҳнат, инчунин ҳифзи кормандон аз амалҳои ғайриқонунии корфармоён, шахсони мансабдор ва шахсони дигари масъули ташкилотҳо;

- дуруст ва сари вақт пардохт намудани музди меҳнат ва дигар пардохтҳое, ки аз ҳуқуқҳои меҳнатии шаҳрвандон бармеоянд;

- истифодаи дурусти рўйхати истеҳсолот, касбу корҳо, вазифаҳо ва нишондиҳандаҳо;

- иҷрои чорабиниҳои ҳифз ва бехатарии меҳнат, пешниҳоди имтиёзҳо ва ҷубронпулиҳои муқарраршуда, либос ва пойафзоли махсуси корӣ, воситаҳои муҳофизати фардӣ - гигиенӣ, шир ва ҷизои профилактикӣ ба кормандоне, ки дар корҳои вазнин, зараровар, хавфнок ва дорои шароити номусоиди меҳнат фаъолият доранд;

- дурустии таъин ва пардохти ҷуброни зараре, ки ба саломатии кормандон ҳангоми фаъолияти меҳнатӣ расонида шудааст;

- аз тарафи ташкилот, соҳибкорони инфиродӣ ва шахсони воқеӣ риоя гардидани қоидаҳои ҳифзи меҳнат ва ҷорӣ намудани воситаҳои муосири ҳифзи меҳнат, ки ҷароҳатбардориҳои истеҳсолӣ ва ба бемориҳои касбӣ гирифторшавиро пешгирӣ менамоянд;

- аз ҷониби тарафҳо иҷро гардидани ўҳдадориҳо аз рўи созишномаҳо ва шартномаҳои коллективӣ;

- мувофиқи тартиби муқарраргардида гузаронидани аттестатсияи ҷойҳои корӣ оид ба шароити меҳнат дар ташкилотҳо;

- риояи қонунгузории меҳнат дар истифодаи меҳнати занон ва ноболиғон;

- воқеияти таъсиси ҷойҳои нави корӣ ва барҳамдиҳии ҷойҳои кори амалкунанда;

- бо кор таъмин намудани шаҳрвандон, бахусус занон ва ҷавонон;

- дар доираи квотаи муқарраргардида бо ҷойи кор таъмин намудани шаҳрвандони ба ҳифзи иҷтимоӣ эҳтиёҷдошта, ки дар бозори меҳнат ба рақобат тобовар нестанд;

- риояи тартиби пешниҳоди ҷойҳои кории холӣ аз ҷониби корфармоён ба мақомоти ваколатдор;

- риояи тартиби ба корҳои ҷамъиятии музднок ҷалб намудани шаҳрвандони бекор;

- риояи тартиби расонидани хизматҳои машваратӣ ва дастгирии ташаббуси фаъолияти соҳибкории шаҳрвандони бекор аз ҷониби мақомоти шуғли аҳолӣ;

- риояи тартиби баргузории ярмаркаҳои ҷойҳои кори холӣ ва вазифаҳои озод;

- риояи раванди муташаккилона кўчонидани муҳоҷирони экологӣ аз минтақаҳои хавфнок ба ҷойҳои бехавф;

- риояи тартиби амалӣ намудани муҳоҷирати дохилии (ихтиёрии) аҳолӣ аз ноҳияҳои камзамин ва сераҳолии кўҳистон ба водиҳои дорои заминҳои бекорхобида дар шаҳру ноҳияҳои минтақаи Рашт;

- риояи ҳуқуқҳои меҳнатии муҳоҷирони меҳнатии хориҷӣ дар ташкилоту муассисаҳои шаҳру ноҳияҳои минтақаи Рашт;

- истифодаи самараноки захираҳои меҳнатӣ ва барҳам додани шуғли бақайдгирифтанашуда (ғайрирасмӣ) дар бозори меҳнат;

- риояи талабот оид ба амалӣ намудани ҳуқуқҳои корманд ҷиҳати таъмини суғуртаи ҳатмии иҷтимоӣ аз ҳодисаҳои нохуш дар истеҳсолот ва бемориҳои касбӣ, инчунин тартиби муқаррар намудан, ҷудо ва пардохт кардани кумакпулиҳо дар вақти корношоямии муваққатӣ аз ҳисоби маблағҳои корфармо;

- риояи талабот оид ба дараҷаи аз даст додани қобилияти корӣ дар натиҷаи ҳодисаҳои нохуш дар истеҳсолот ва бемориҳои касбӣ ҳангоми ба кор қабул кардани кормандон;

- риояи талаботи санадҳои меъёрии ҳуқуқии Ҷумҳурии Тоҷикистон дар соҳаи меҳнат дар самти тайёрии ҳатмии махсус ва касбӣ оид ба ҳифзи меҳнат ва бехатарии меҳнат;

- тайёрии касбӣ, бозомўзӣ, таҷрибаомўзӣ ва такмили ихтисоси кормандон ва муҳоҷирони меҳнатӣ дар дар минтақаи Рашт;

-дар дигар самтҳое, ки ба масъалаҳои меҳнат, муҳоҷират ва шуғли аҳолӣ иртибот доранд.

15. Пас аз анҷоми санҷишҳои нақшавӣ, ғайринақшавӣ, иловагӣ ва такрорӣ тибқи тартиботи муқарраргардида омода намудан ва ба имзо расонидани санади санҷишӣ ва аз натиҷаи он пешниҳод намудани лоиҳаи амрномаи Бахш, инчунин ҳангоми зарурат ба расмият даровардани парвандаҳои маъмурӣ нисбати шахсони масъул. Баъд аз қувваи қонунӣ пайдо намудани амрномаи Бахш таъмини иҷрои он ва дар сурати иҷро нагардидан амрномаи Бахш тибқи тартиби муқарраргардида андешидани чораҳои қонунӣ.

16. Лоиҳаи тавсияҳои методии татбиқи санадҳои меъёрии ҳуқуқии ба фаъолияти Бахш дахлдоштаро дар мувофиқа бо мудири Бахш таҳия менамояд.

 17. Муроҷиатҳои шахсони воқеӣ ва ҳуқуқиро оид ба риояи қонунгузории Ҷумҳурии Тоҷикистон оид ба масъалаҳои меҳнат, муҳоҷират ва шуғли аҳолӣ дар асоси супориши мудири Бахш баррасӣ намуда, хулоса омода ва пешниҳод менамояд.

 18. Дар кори комиссияҳо, гурўҳҳои корӣ, ҷаласаҳо, машваратҳо, семинарҳо ва дигар чорабиниҳои Бахш ва Хадамот иштирок менамояд.

 19. Фаъолияти ҳамоҳангсозиро бо мақомотҳои зерин ба роҳ мемонад:

- раёсату шуъбаҳои Агентии меҳнат ва шуғли аҳолии Вазорати меҳнат, муҳоҷират ва шуғли аҳолии Ҷумҳурии Тоҷикистон дар минтақаи Рашт;

- иттифоқҳои касабаи шаҳру ноҳияҳои минтақаи Рашт;

-мақомоти омор дар шаҳру ноҳияҳои минтақаи Рашт;

-сохторҳои Хадамоти муҳоҷират дар минтақаи Рашт;

- мақомоти ҳифзи ҳуқуқ ва дигар мақомоти ваколатдори дахлдори назоратӣ дар минтақаи рашт;

-дигар мақомоти дахлдор.

 20. Оид ба қарздории музди меҳнат, аз ҷумла ноҳия ба ноҳия, соҳа ба соҳа ва корхона ба корхона, масъалаҳои муҳоҷирати дохилӣ (ихтиёрӣ), экологӣ, масъалаҳои шуғли аҳолӣ, шуғли бақайдгирифтанашуда (ғайрирасмӣ), ҳодисаҳои нохуши истеҳсолӣ ва дигар масъалаҳои ба самти фаъолият дахлдор дар муҳлатҳои муқарраргардида маълумоти дахлдор омода намуда, дар мувофиқа бо мудири Бахш ба Сардори Хадамот гузориш пешниҳод менамояд ва ҷиҳати амалӣ намудани супориши мазкур бо мақомоти дахлдор дар шаҳру ноҳияҳои минтақаи Рашт ва воҳидҳои сохтории дахлдори дастгоҳи марказии Хадамот ҳамкорӣ менамояд.

21. Ба ҳолатҳои коррупсионӣ роҳ намедиҳад.

22. Дар тарғиби масъалаҳо оид ба меҳнат, муҳоҷират ва шуғли аҳолӣ аз тариқи воситаҳои ахбори оммаи маҳаллӣ иштирок мекунад.

23. Ҳамкории бахшро бо масъули кори сомонаи Хадамот ташкил намуда, иникоси фаъолияти бахш ва дигар масъалаҳои дахлдорро дар сомонаи Хадамот тибқи тартиби муқарраргардида, таъмин менамояд.

24. Дигар супоришҳои мудири Бахш ва роҳбарияти Хадамотро иҷро менамояд.

**4. Ҳуқуқҳои сармутахассиси Бахш**

25. Сармутахассиси Бахш ҳуқуқҳои зерин дорад:

- дар баррасии масъалаҳои доираи уҳдадориҳои мансабӣ ва қабули қарор аз рўи онҳо иштирок намояд;

- бо тартиби муқарраргардида иҷрои масъалаҳои таҳти назорати Бахш қарордоштаро дар мувофиқа бо мудири Бахш аз мақомоти дахлдор ва ё шахсони мансабдор дархост намояд;

- барои баратараф намудани камбудиҳои фаъолияти бахш ва татбиқи иҷрои санадҳои меъёрии ҳуқуқии соҳаи меҳнат, муҳоҷират ва шуғли аҳолӣ таклиф пешниҳод намояд;

- барои бекор кардани қарорҳои мақомоти давлатӣ, ки хилофи санадҳои меъёрии ҳуқуқии соҳаи меҳнат, муҳоҷират ва шуғли аҳолӣ мебошанд, таклиф пешниҳод намояд;

- маводҳои дар ихтиёри Бахш қарордоштаро омўзад;

 -дар гузаронидани ҷаласаҳо, машваратҳо, семинарҳо, дигар чорабиниҳо, ки ба фаъолияти бахш иртибот доранд, иштирок намояд;

- ҷиҳати таҳкими фаъолияти Бахш таклиф пешниҳод намояд.

26. Сармутахассиси Бахш дорои дигар ҳуқуқҳое мебошад, ки санадҳои меъёрии ҳуқуқии Ҷумҳурии Тоҷикистон пешбинӣ намудаанд.

**5. Масъулияти сармутахассиси Бахш**

27.Сармутахассиси Бахш дорои чунин масъулиятҳо мебошад:

-барои иҷро накардан ё ба таври дахлдор иҷро накардани уҳдадориҳои мансабӣ, ки дар Дастурамали мансабии мазкур пешбинӣ шудаанд;

-барои пешниҳод накардани маълумоти дуруст ҳангоми қабул ба хизмати давлатӣ, тартиб додан ва пешбурди парвандаи шахсии худ;

-барои риоя накардани маҳдудиятҳо ва дигар талаботҳое, ки қонунҳои Ҷумҳурии Тоҷикистон «Дар бораи хизмати давлатӣ», «Дар бораи мубориза бар зидди коррупсия» ва дигар санадҳои қонунгузории Ҷумҳурии Тоҷикистон муқаррар намудаанд;

-барои риоя накардани муқаррароти қонунҳои Ҷумҳурии Тоҷикистон «Дар бораи танзими анъана ва ҷашну маросим дар Ҷумҳурии Тоҷикистон», «Дар бораи масъулияти падару модар дар таълиму тарбияи фарзанд», «Дар бораи озодии виҷдон ва иттиҳодияҳои динӣ»;

-барои пешниҳод накардан ва/ё пешниҳоди нодурусти эъломияҳо оид ба андоз аз даромад ва оид ба вазъи молумулкӣ дар муҳлатҳои муқарраргардида;

-барои риоя накардани талаботи Кодекси одоби хизматчии давлатии Ҷумҳурии Тоҷикистон;

-барои ошкор намудани сирри хизматӣ, давлатӣ ва дигар сирре, ки бо санадҳои меъёрии ҳуқуқии Ҷумҳурии Тоҷикистон ҳифз карда мешаванд;

-барои риоя накардани интизоми меҳнат, қоидаҳои тартиботи дохилӣ;

-барои ғайримақсаднок истифода бурдан ва ё вайрон намудани моликияти давлатии вобастакардашуда;

-дигар масъулияте, ки санадҳои меъёрии ҳуқуқии Ҷумҳурии Тоҷикистон муқаррар намудаанд.

28. Сармутахасиси Бахш барои иҷро накардан ва/ё ба таври дахлдор иҷро накардани уҳдадориҳои мансабӣ, интизоми меҳнат, қоидаҳои тартиботи дохилӣ, истифодаи ғайримақсаднок ва нобуд сохтани моликияти барои иҷрои уҳдадориҳои мансабӣ вобастакардашуда ва дигар ҳолатҳои дар Дастурамали мансабии мазкур пешбинишуда тибқи тартиби муқарраргардидаи қонунгузорӣ ба ҷавобгарии интизомӣ кашида мешавад.

**6. Муқаррароти хотимавӣ**

29. Дастурамали мансабии мазкур дар ду нусха тартиб дода шуда, нусхаи якум дар бахши кадрҳо нигоҳ дошта шуда, нусхаи дуюми он аз тарафи шахси мутасаддии кадрҳо ба сармутахассиси Бахш бо гирифтани имзо, сабти насаб, ном, номи падар ва таърихи рўз дар китоби бақайдгирии дастурамали мансабӣ супорида мешавад.

 30. Ҳангоми таҷдид ё тағйир ёфтани уҳдадориҳои мансабӣ ва ҳуқуқи хизматчии давлатии маъмурӣ аз рўи натиҷаи аттестатсия ва ё баҳодиҳии фаъолияти солона, инчунин ҳангоми азнавташкилдиҳӣ ва ё дигар ҳолатҳое, ки боиси тағйир ёфтани дастурамали мансабии сармутахассиси Бахш мегарданд, дастурамали мансабии мазкур аз нав таҳия ва тасдиқ карда мешавад.